**GUVERNUL ROMÂNIEI**



**HOTĂRÂRE**

**privind aprobarea Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL, finanțat în cadrul Programului Operaţional Capital Uman 2014 – 2020, Axa Prioritară 4: Incluziunea socială și combaterea sărăciei**

În temeiul [art.108](lnk:CON%20PRL%201000000%202003%20108) din Constituţia României, republicată şi al art.3 alin. (1) din Ordonanța de urgență a Guvernului nr 94/2020 pentru finanţarea din fonduri europene a unor Programe Naţionale,

**Guvernul României adoptă prezenta hotărâre****.**

**ART. 1**

Se aprobă Programul Naţional **SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL**, finanţat în cadrul Programului Operaţional Capital Uman 2014 – 2020, Axa Prioritară 4: Incluziunea socială și combaterea sărăciei, Obiectivul tematic 9: Promovarea incluziunii sociale, combaterea sărăciei și a oricărei forme de discriminare, Prioritatea de investiții 9v: Promovarea antreprenoriatului social și a integrării vocaționale în întreprinderile sociale și economia socială și solidară pentru a facilita accesul la ocuparea forței de muncă, Obiectiv Specific 4.16: Consolidarea capacității întreprinderilor de economie socială de a funcționa într-o manieră auto-sustenabilă.

**ART. 2**

(1) Valoarea Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL alocată în cadrul Programului Operațional Capital Uman 2014 - 2020 este de 30.000.000 euro, din care contribuția Uniunii Europene (UE) este de 25.500.000 euro, corespunzând unei contribuții UE de 85%, iar contribuția națională este de 4.500.000 euro, corespunzând unei contribuții naționale de 15%.

(2) Valoarea Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL poate fi suplimentată la 200.000.000,00 euro prin utilizarea mecanismului supra-contractării în conformitate cu prevederile art. 12 alin. (1) din Ordonanța de urgență a Guvernului nr. 40/2015 privind gestionarea financiară a fondurilor europene pentru perioada de programare 2014 - 2020, aprobată cu modificări și completări prin Legea nr. 105/2016, cu modificările şi completările ulterioare.

(3) Sumele angajate prin utilizarea mecanismului supra-contractării și care nu sunt decontate din alocarea Programului Operațional Capital Uman 2014-2020 sunt suportate din bugetul de stat, prin bugetul ordonatorului principal de credite al Programului Operațional Capital Uman 2014-2020.

**ART. 3**

Durata de implementare a Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL este până la data de 31 decembrie 2023.

**ART.4**

(1) Obiectivul Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL constă în înființarea și dezvoltarea de întreprinderi sociale, inclusiv întreprinderi sociale de inserție, în mediul rural, pentru integrarea pe piaţa muncii a persoanelor din grupurile vulnerabile și combatere a sărăciei.

(2) Programul Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL contribuie la atingerea indicatorului de rezultat Entități de economie socială din zona rurală înființate urmare a sprijinului primit, în corelare cu numărul de Entități de economie socială din zona rurală sprijinite în cadrul proiectelor selectate la finanţare conform regulilor de eligibilitate specifice.

**ART. 5**

Activităţile eligibile în cadrul Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL sunt:

a) Informarea publicului cu privire la programul de formare antreprenorială, precum și cu privire la metodologia de selecție a grupului țintă și, ulterior, a planurilor de afaceri ce vor fi sprijinite;

b) Selectarea grupului țintă ce va participa la acțiunile de sprijin;

c) Derularea unui program de formare antreprenorială și de formare profesională (cursuri de perfecționare, specializare în domenii relevante pentru antreprenoriatul social);

d) Selectarea planurilor de afaceri ce vor fi finanțate în cadrul proiectului;

e) Furnizarea serviciilor personalizate de consiliere/ consultanță/ mentorat ulterior finalizării procesului de selecție a planurilor de afaceri;

f) Asigurarea înființării și demarării funcționării întreprinderilor ce vor realiza planurile de afaceri cu ajutor de minimis în cadrul proiectului;

g) Decontarea sumelor aferente implementării planurilor de afaceri selectate în cadrul proiectului;

h) Monitorizarea funcționării și dezvoltării afacerilor finanțate;

i) Asigurarea sustenabilității planurilor de afaceri, inclusiv prin crearea şi consolidarea de parteneriate cu actori relevanţi.

**ART. 6**

(1) Beneficiarii finali eligibili în cadrul Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL sunt persoanele care doresc să înființeze întreprinderi sociale.

(2) Solicitanții /partenerii eligibili pentru finanțare sunt administratori ai schemei de antreprenoriat pentru entități ale economiei sociale:

a) entități ale economiei sociale, rețele, uniuni, federații din sectorul economiei sociale;

b) alte entități relevante – furnizori de formare profesională autorizaţi publici şi privaţi, furnizori de servicii de ocupare acreditați publici și privați, furnizori de servicii sociale, organizaţii sindicale şi organizații patronale, asociaţii profesionale, camere de comerț și industrie, ONG-uri;

c) autoritati publice centrale sau locale, exclusiv în calitate de parteneri, cu toate categoriile de entități eligibile menționate la lit a) și b).

**ART. 7**

(1) Cheltuielile aferente înființării și funcționării afacerilor înființate în cadrul Programului Naţional SPRIJIN PENTRU ÎNFIINȚAREA DE ÎNTREPRINDERI SOCIALE ÎN MEDIUL RURAL intră sub incidența ajutorului *de minimis*.

(2) Valoarea maximă acordată pentru planurile aprobate este de 100.000 euro/ plan de afaceri, reprezentând maximum 100% din totalul cheltuielilor eligibile și se acordă numai întreprinderilor înființate de persoanele ale căror planuri de afaceri sunt selectate.

(3) Regulile de acordare a ajutorului de minimis sunt prevăzute în cadrul schemei de ajutor de minimis "Sprijin pentru înființarea de întreprinderi sociale", aferentă Programului operaţional Capital uman 2014-2020, axa prioritară 4 "Incluziunea socială și combaterea sărăciei”, Prioritatea de investiții 9v: Promovarea antreprenoriatului social și a integrării vocaționale în întreprinderile sociale și economia socială și solidară pentru a facilita accesul la ocuparea forței de muncă, Obiectiv Specific 4.16: Consolidarea capacității întreprinderilor de economie socială de a funcționa într-o manieră auto-sustenabilă, care respectă prevederile comunitare și naționale privind acordarea ajutorului de minimis.

**PRIM-MINISTRU**

**LUDOVIC ORBAN**